หุ้นสหรัฐกลับมาปิดในแดนบวก
ตลาดหุ้นสหรัฐฯ แกว่งตัวปิดในแดนบวกได้ในช่วงท้าย หลังยอดค้าปลีกอันสดใสกลบความกังวลต่อวิกฤตหนี้สินกรีซและตัวเลขอันน่าผิดหวังของตลาดแรงงานมะกัน
9 เม.ย. 2553

ตลาดหุ้นสหรัฐฯ แกว่งตัวปิดในแดนบวกได้ในช่วงท้าย หลังยอดค้าปลีกอันสดใสกลบความกังวลต่อวิกฤตหนี้สินกรีซและตัวเลขอันน่าผิดหวังของตลาดแรงงานมะกัน
ปิดการซื้อขายตลาดหุ้นสหรัฐ ดัชนีปรับลดลงในช่วงแรก เนื่องจากวิตกกังวลสถานการณ์หนี้สินของกรีซ หลังต้นทุนการกู้ยืมของประเทศพุ่งขึ้นสูงสุดเป็นประวัติการณ์ จนทำให้ประเทศไม่สามารถคืนเงินที่กู้มาได้ ขณะที่จำนวนคนงานว่างงานที่ยื่นเรื่องขอรับความช่วยเหลือจากทางการในสัปดาห์ที่ผ่านมาก็เพิ่มขึ้นอีก 18,000 ราย แต่ยอดขายสินค้าปลีกของห้างค้าปลีกในประเทศเดือนที่ผ่านมาเพิ่มขึ้นถึง 9% ก็ช่วยให้ดัชนีกลับมาอยู่ในแดนบวกได้ 
ทำให้หลังปิดตลาด ดัชนีหุ้นดาวโจนส์ปิดที่ 10,927.07 จุด เพิ่มขึ้น 29.55 จุด แนสแดคปิดที่ 2,436.81 จุด เพิ่มขึ้น 5.65 จุด และเอสแอนด์พีปิดที่ 1,186.44 จุด เพิ่มขึ้น 3.99 จุด.